সোয়া বারোটায় জিয়নজু এক্সপ্রেস বাস টার্মিনালে নেমে পড়ি। পাশেই বারান্দায় র‌্যাকের মধ্যে সিটি ট্যুর সংক্রান্ত সুভ্যেনির সাজানো। হাতে তুলে নিই। ঢাকায় হলে ঝালমুড়ি বিক্রেতাদের পুরানো খবরের কাগজ কেনার দরকার হতো না। কিংবা টিএসসিতে পাছার তলে চালান করে জম্পেস আড্ডা। এখানে ঝালমুড়ি নেই। টিএসসিও নেই। জেকে আমাদের পথপ্রদর্শক। ওর হাতের স্মার্টফোনে গুগল নেভিগেশন চালু। গেস্টহাউস এখান থেকে খানিকটা দূরে। ট্যাক্সিতে যাওয়া যায়। তবে ভীষণ ব্যয়বহুল। তাছাড়া আমরা ন’জনের দল। অচেনা জায়গায় দলচ্যুৎ হলে বিপদ হতে পারে। আমি সিটি বাস সার্ভিসের তাগাদা দিই।